वाराणसी. बनारस हिंदू यूनिवर्सिटी (बीएचयू) में छेड़छाड़ के विरोध में हुए धरना प्रदर्शन और बवाल पर लोकल इंटेलिजेंस यूनिट (LIU) ने अपनी रिपोर्ट पेश की है। इसमें बताया गया है कि इस धरना प्रदर्शन को राजनीतिक दलों ने हाइजैक कर लिया था। इसके पीछे ये प्लान था कि पीएम मोदी के वाराणसी दौरे के दौरान इस धरना प्रदर्शन को ज्यादा से ज्यादा मीडिया कवरेज मिल सके और राजनीतिक तौर पर इसका फायदा उठाया जा सके।



दिल्ली-हैदराबाद से प्रदर्शन में आए लोग

- इंटेलिजेंस यूनिट की रिपोर्ट के मुताबिक, इस प्रदर्शन को राजनीतिक माहौल देने के लिए इलाहाबाद, कोलकाता, हैदराबाद, और दिल्ली से भी लोग आए थे। ये लोग छात्र-छात्रओं के भेष में आंदोलन में शामिल हो गए।

- ये लगातार छात्राओं को भड़का रहे थे, जिस वजह से वो यूनिवर्सिटी प्रशासन की बातों को भी अनसुना कर रही थीं।

- बता दें, यूनिवर्सिटी के वीसी और कई प्रोफेसर भी इस प्रदर्शन में बाहरी लोगों के इंवॉल्व होने की बात कहते रहे हैं।

आंदोलन को बड़ा बनाना चाहते थे राजनीतिक दल

- रिपोर्ट के मुताबिक, 22 सितंबर की सुबह जब छात्राएं प्रदर्शन करने पहुंची तो ये मूवमेंट छेड़छाड़ के विरोध में ही था। लेकिन जैसे-जैसे शाम होती गई इसमें बाहरी लोग शामिल होने लगे।

- कई राजनीतिक दल के कार्यकर्ता भी इस आंदोलन में शामिल हो गए। इस तरह से एक छात्र आंदोलन सरकार विरोधी आंदोलन में बदल गया।

- DainikBhaskar.com से कई छात्राओं ने बताया कि, इस प्रदर्शन में कई बाहरी लोग शामिल हो गए थे। कई तो ऐसे चेहरे थे, जिन्हें इससे पहले कभी देखा नहीं गया था।

स्नैक्स और कोल्ड ड्रिंक का भी हुआ अरेंजमेंट

- रिपोर्ट में बताया गया है कि, प्रदर्शन स्थल पर सैंकड़ों की तादाद में छात्र और छात्राएं मौजूद थीं। इनके लिए राजनीतिक दलों की ओर से स्नैक्स और कोल्ड ड्रिंक की व्यवस्था भी की जा रही थी।

- साथ ही बैनर पोस्टर की भी पूरी फंडिंग इन्हीं दलों की ओर से की गई।

आगजनी की घटना को भी दिया अंजाम

- एलआईयू के रिपोर्ट में इस बात का भी जिक्र है कि यूनिवर्सिटी में आगजनी और पत्थरबाजी में भी बाहरी तत्वों का हाथ था।

- जब छात्राओं पर लाठी चार्ज किया गया तो वो भागने लगीं। इस दौरान बाहर से आए लोग भी यूनिवर्सिटी में चले गए। उन्होंने सुरक्षा कर्मियों को पथराव किया और आगजनी भी की।